text: Urolige børn med skydevåben
  31 oktober 2013 kl. 17.10
  Selvom våben og urolige børn lyder som en noget risikabel cocktail, så viser et forsøg i Esbjerg, at børn, der bl.a. lider af ADHD, lærer at blive mere koncentrerede, hvis de går til skydning.
  Åndedrættet er faldet helt til ro - og der er fuld fokus i blikket. Frederik Lauritsen er klar til endnu et pletskud.
  - Jeg slapper af og har en dejlig fornemmelse i kroppen, fortæller den 15-årige TV SYDs reporter.
  Han er en af de elever fra Blåbjerggårdskolen i Esbjerg, der deltager i et projekt, hvor han skyder med våben for at blive bedre til at koncentrere sig.
  Frederik Lauritsen lider af ADHD og har til daglig mere end svært ved at sidde stille.
  Forsøget er udviklet af Dansk Skoleidræt og DGI. Og det viser, at 
  skydning er med til at styrke evnen til at koncentrere sig.
  I Esbjerg er det den lokale skyttekreds, der sørger for sikkerheden, og erfarne skytter lærer de unge at holde fuld fokus.
  Også når skydningen er forbi.
  - I skolen skal man være koncentret. F.eks. i matematik, siger pædagog Remo Schneider fra Blåbjerggårdskolen.
  